УПУТСТВО ЗА РОДИТЕЉЕ

ПОШТОВАНИ РОДИТЕЉИ,

на основу инструкција Министарства просвете, науке и технолошког развоја и Министарства здравља, у вези са поступањем предшколских установа поводом отварања објекта за пријем уписане деце у време трајања епидемије COVID – 19, потребно је спроводити мере и превенције заштите и сузбијања ширења епидемије COVID-19. Због здравља ваше и наше деце, као и здравља запослених у вртићу, молимо вас да се приликом довођења детета у вртић и одвођења детета из вртића придржавате следећих мера и ритма живљења у вртићу прилагођених тренутној ситуацији:

1. Пријем деце се врши од **6.30 до 8.00** часова.
2. При доласку у вртић обавезно носити маске .
3. Приликом доласка у вртић обавезно је проћи кроз дезобаријеру,ући у просторију превентиве, где ће се мерити температура и вршити дезинфекција руку. Након тога проћи дезобаријеру и ући у вртић са дететом.
4. Пожељно је кренути раније у вртић због могућег дужег задржавања при пријему.
5. Први дан предати васпитачу вашег детета потврде од послодавца и потврду од педијатра о здравсвеном прегледу детета.
6. Поребно је да при довођењу деце у ситуацијама чекања и презувања детета задржавате међусобну удаљеност од 2 метра у односу на друге родитеље и децу.
7. У објекту је пожељно да се не задржавате дуго.
8. Дете увести у своју радну собу и предати васпитачу или медицинској сестри- васпитачу.
9. Молимо вас да деца не доносе своје играчке од куће.
10. Препоручује се да код куће остану деца са хроничним болестима (респираторним, кардиоваскуларним, малигним болестима, дијабетесом или имунодефицијенцијама), као и деца чији родитељи/други законски заступници или укућани имају једну од наведених болести.
11. Свакодневно, пре доласка у вртић имате обавезу да детету и себи измерите температуру и да у случају повишене температуре не доводите дете у прешколску установу и о томе обавестите васпитача.
12. Дете долази у предшколску установу у пратњи једног родитеља (да би се смањила гужва) и пожељно је да то буде исти родитељ сваког дана. Ако то није могуће, дете доводи родитељ који може.
13. Водећи рачуна о здрављу свог детета, као и о сопственом здрављу, доприносите успешном спровођењу мера превенције инфекције COVID-19. Није дозвољено да доводите или одводите дете из установе,нити улазите у просторије установе ако Ви или дете имате повишену телесну температуру,знаке респираторних инфекција попут кашља и кратког даха или сте под ризиком да сте могли бити у контакту с особама позитивним на COVID-19.
14. Смањите учесталост својих социјалних контаката у свакодневним активностима како би могућност заразе новим корона вирусом била сведена на минимум.
15. У обавези сте да најавите поновни повратак детета у колектив најмање два дана раније,ради правовременог планирања и организације рада у установи.
16. Отпуст деце је од 13.30 до 15.30 При отпусту деце, пре уласка у вртић, пролазите дезобаријеру и дезинфикујете руке.

Са жељом да што пре превазиђемо и овај период и вратимо се редовном васпитно-образовном раду, унапред Вам се

ЗАХВАЉУЈЕМО НА САРАДЊИ И СТРПЉЕЊУ!